Broj: 711-I-1439-M-256/22-02-17

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Maria Tomašeka, općinskog načelnika Općine Domašinec,** za davanjem mišljenja Povjerenstva,na 171. sjednici održanoj dana 13. svibnja 2022.g. daje sljedeće

**MIŠLJENJE**

1. **Zakonska odredba kojom bi bila propisana obveza da skupština trgovačkog društva, u kojem je jedinica lokalne, odnosno područne (regionalne) samouprave vlasnik udjela ili dionica, imenuje članove nadzornih odbora uz obvezni prijedlog predstavničkog tijela nije sadržana u ZSSI/21-u. Slijedom navedenog, danom stupanja ZSSI/21-a na snagu nije više potreban prijedlog Općinskog vijeća Općine Domašinec za imenovanje člana nadzornog odbora takvog trgovačkog društva.**
2. **Obveznik Mario Tomašek, općinski načelnik Općine Domašinec, može se obratiti Ministarstvu pravosuđa i uprave za tumačenje je li sukladno odredbama Zakona o lokalnoj i područnoj (regionalnoj) samoupravi nadležan imenovati člana nadzornog odbora trgovačkog društva u kojem Općina Domašinec ima udio u vlasništvu, dok se situacija sukoba interesa u kojoj se može naći član Općinskog vijeća Općine Domašinec uređuje etičkim kodeksom istog predstavničkog tijela, sukladno članku 4. stavku 1. ZSSI/21-a.**
3. **Ukoliko bi obveznik Mario Tomašek, općinski načelnik Općine Domašinec bio nadležan poduzeti bilo koju radnju u postupku imenovanja člana nadzornog odbora trgovačkog društva te bi u toj situaciji odlučivao o imenovanju člana svoje obitelji, dužan je izuzeti se od poduzimanja bilo koje radnje u tom postupka i za to ovlastiti drugu osobu, te deklarirati ovu okolnost javnosti, kao i osobama ili tijelu koje će odlučivati o imenovanju.**

Obrazloženje

Zahtjev za davanjem mišljenja Povjerenstva podnio je obveznik Mario Tomašek, općinski načelnik Općine Domašinec. U knjigama ulazne pošte Povjerenstva zahtjev je zaprimljen 6. svibnja 2022. pod poslovnim brojem 711-U-4767-M-256/22-01-2, povodom kojeg se vodi predmet broj M-2560/22.

Člankom 3. stavkom 1. podstavkom 34. ZSSI/21-a propisano je da župani, gradonačelnici, općinski načelnici i njihovi zamjenici obveznici u smislu odredbi navedenog Zakona, stoga je Mario Tomašek povodom obnašanja dužnosti općinskog načelnika Općine Domašinec dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je nakon stupanja na snagu ZSSI/21-a ukinuta odredba koju je sadržavao prethodni Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), kojim je u članku 15. stavku 2. bilo propisano da članove nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), glavnoj skupštini, odnosno skupštini društva predlaže predstavničko tijelo jedinice lokalne, odnosno područne (regionalne) samouprave.

Navodi se da je odredbom članka 48. stavka 1. točke 6. Zakona o lokalnoj i područnoj (regionalnoj) samoupravi (“Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano da općinski načelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Također se navodi da je člankom 43. Statuta Općine Domašinec (“Službeni glasnik Međimurske županije”, broj 03/13., 02/18., 05/20. i 05/21.) propisano da općinski načelnik imenuje i razrješuje predstavnike Općine Domašinec u tijelima javnih ustanova, trgovačkih društava i drugih pravnih osoba, osim ako posebnim zakonom nije drugačije određeno.

Slijedom navedenog, a imajući u vidu da je „ukinuta“ odredba članka 15. stavka 2. ZSSI/11-a, te da ne postoji drugi zakon koji bi drukčije uređivao ovo pitanje, traži se mišljenje Povjerenstva je li odluku o predlaganju člana nadzornog odbora sada donosi općinski načelnik, kao izvršno tijelo Općine Domašinec ili ipak ovu odluku donosi Općinsko vijeće, kao predstavničko tijelo Općine Domašinec.

Nadalje, obveznik traži mišljenje Povjerenstva može li općinski načelnik za člana nadzornog odbora imenovati člana svoje uže obitelji, ukoliko bi bio nadležan poduzeti tu radnju, ili se u toj situaciji primjenjuje odredba članak 9. ZSSI/21-a kada bi se obveznik trebao izuzeti od odlučivanja, odnosno bi li bilo sukladno odredbama ZSSI/21-a da se član Općinskog vijeća Općine Domašinec, koji bi bio predložen za ovu funkciju, također izuzme od glasovanja po predmetnoj točki na sjednici Općinskog vijeća. Napominje se da sukladno zakonu, Statutu Općine te Poslovniku o načinu rada član Općinskog vijeća Općine Domašinec predlaže Općinskom vijeću donošenje akata, predlaže prijedloge akata te podnosi amandmane na prijedloge akata.

Člankom 15. stavkom 2. ZSSI/11-a, koji se primjenjivao do stupanja ZSSI/21-a na snagu, odnosno do 25. prosinca 2021., bilo je propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Ova zakonska odredba, koja se odnosi na obvezu postupanja skupštine trgovačkog društva po prijedlogu predstavničkog tijela jedinice lokalne i jedinice područne (regionalne) samouprave u postupcima imenovanja članova upravnih tijela i nadzornih odbora trgovačkih društava u kojem je jedinica lokalne, odnosno područne (regionalne) samouprave vlasnik udjela ili dionica, nije sadržana u novom Zakonu.

Stoga danom stupanja ZSSI/21-a više ne postoji obveza imenovanja članova nadzornih odbora trgovačkih društava u kojima jedinica lokalne samouprave ima udio u vlasništvu (temeljnom kapitalu) po prijedlogu predstavničkog tijela jedinice lokalne samouprave.

S obzirom da odredbe Zakona o lokalnoj i područnoj (regionalnoj) samoupravi, pa tako i u dijelu postupanja koji se odnosi na imenovanje člana nadzornog odbora trgovačkog društva kojem je jedinica osnivač ili suosnivač, tumači Ministarstvo pravosuđa i uprave, obveznik se može obratiti navedenom državnom tijelu za tumačenje je li temeljem odredbi istog Zakona kao općinski načelnik ovlašten samostalno imenovati člana nadzornog odbora trgovačkog društva u kojem Općina Domašinec ima udio u vlasništvu.

S obzirom da članovi predstavničkog tijela jedinice lokalne samouprave nisu obveznici iz članka 3. ZSSI/21-a kojim je određen krug obveznika, te da ih povodom obnašanja navedene dužnosti ne obvezuju odredbe tog Zakona, na eventualnu situaciju sukoba interesa u kojoj bi se mogli naći ne primjenjuju se odredbe ZSSI/21, već isto treba urediti etičkim kodeksom predstavničkog tijela, sukladno članku 4. stavku 1. Zakona.

Sukladno članku 9. ZSSI/21-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 5. stavkom 1. točke 3. ZSSI/21-a propisano je da je član obitelji obveznikabračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno članku 5. stavku 1. točkom 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Ukoliko bi obveznik Mario Tomašek povodom obnašanja dužnosti općinskog načelnika Općina Domašinec bio nadležan poduzimati radnje u postupku imenovanja člana nadzornog odbora trgovačkog društva, a radilo bi se o osobi koja bi bila član njegove obitelji iz članka 5. stavka 1. točke 3. ZSSI/21-a ili o osobi koja bi se prema drugim okolnostima mogla s njim smatrati interesno povezanom, obveznik bi se našao u situaciji potencijalnog sukoba interesa u smislu članka 9. Zakona, kojom bi trebao pravilno upravljati kako bi spriječio stvarni (realizirani) sukob interesa te time ujedno zaštitio javni interes.

Naime, obveznik ne može biti objektivan i nepristran kada bi odlučivao pravima i interesima osobama koje se njim temeljem obiteljske ili druge povezanosti mogu dovesti u vezu, jer bi tada privatni interesi utjecali na odluku koju donosi.

Stoga ukoliko bi obveznik Mario Tomašek, općinski načelnik Općine Domašinec bio nadležan poduzeti bilo koju radnju u postupku imenovanja člana nadzornog odbora trgovačkog društva te bi u toj situaciji odlučivao o imenovanju člana svoje obitelji, dužan je izuzeti se od poduzimanja bilo koje radnje u tom postupku i za to ovlastiti drugu osobu, te deklarirati ovu okolnost javnosti osobama ili tijelu koje će odlučivati o imenovanju.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Tomašek, elektroničkom dostavom
2. Objava na internetskoj stranici Povjerenstva
3. Pismohrana